stanford-oval/wikipedia huggingface dataset:
סאדיו מאנה
קריירת מועדונים > ליברפול

ב-28 ביוני 2016 חתם לחמש שנים בליברפול עבור 34 מיליון אירו. דמי ההעברה הפכו אותו לשחקן האפריקאי היקר בהיסטוריה באותה תקופה.
ב-14 באוגוסט ערך את הופעת הבכורה שלו בפרמייר ליג עבור האדומים, וכבש את השער הרביעי בניצחון החוץ 4–3 מול ארסנל. מאנה סיים את עונתו הראשונה במועדון עם 13 שערי ליגה. ב--9 במאי 2017 זכה מאנה בשחקן העונה של ליברפול אף על פי שהחמיץ את החלק האחרון של העונה בעקבות פציעה.
ב-14 בפברואר 2018, מאנה הבקיע את השלושער הראשון שלו עבור ליברפול במהלך ניצחון 0–5 נגד פורטו בשלב שמינית גמר ליגת האלופות. בכך הוא הפך לשחק השני בתולדות המועדון שמבקיע שלושה שערים במסגרת תחרות זו. (יחד עם יוסי בניון) מאוחר יותר, עם שער בניצחון 3: 0 על בורנמות' ב-14 באפריל, היה זה השער ה-44 של מאנה בפריימר ליג ובכך הוא עקף את השיא של דמבה בה שעמד על 43 שערים, והפך לסנגלי בעל ההצלחה הגדולה ביותר בתולדות הפרמייר ליג.
ב-26 במאי 2018 הבקיע את שערה היחידי של ליברפול בגמר ליגת האלופות, בהפסד 1–3 לריאל מדריד, בכך הוא הפך גם לשחקן הסנגלי הראשון שמבקיע שער בגמר התחרות. כמו כן, עם כיבוש השער בגמר, היה זה השער העשירי שלו בקמפיין זה באותה השנה ובכך הפכה ליברפול לקבוצה השלישית בהיסטוריה ששלושה שחקנים שונים שלה כובשים 10 שערים ויותר בעונה אחת בתחרות (יחד עם רוברטו פירמינו ומוחמד סלאח).
ב־22 בנובמבר 2018 חתם מאנה על חוזה ארוך טווח במועדון. ב-10 במרץ 2019, מאנה כבש פעמיים בניצחון 2–4 על ברנלי, כאשר השני שבהם היה ה-50 שלו עבור ליברפול. במשחק זה הוא הפך לשחקן ליברפול החמישי שכבש בשש הופעות פרמייר ליג ביתיות ברציפות אחרי מייקל אואן, פרננדו טורס, לואיס אלברטו סוארז ומוחמד סלאח. בחודש שלאחר מכן הוא שבר עוד אחד מהשיאים שלו כאשר הבקיע את אחד משערי הקבוצה בניצחונה 1–2 על פולהאם עם שערו ה-17 בעונה זו והפך לסנגלי עם הכי הרבה שערי ליגה בעונה אחת בליגה. (שיא שהיה שייך גם כן לדמבה בה עם 16 שערים)
את עונת 2018/2019 סיים כמלך שערי הליגה האנגלית עם 22 כיבושים, הוא חלק תואר זה עם מוחמד סלאח ופייר-אמריק אובאמיינג. מאנה היה גורם משמעותי בסיום של ליברפול במקום השני בליגה האנגלית ובזכייתה בליגת האלופות, כאשר כבש בליגת האלופות ארבעה שערים ובישל שלושה נוספים, כאשר במשחק הגמר הוא סוחט בעיטת עונשין מ-11 מטרים 24 שניות בלבד מפתיחת המשחק.
ב-14 באוגוסט 2019, מאנה כבש פעמיים במשחק הסופר קאפ האירופי נגד צ'לסי משחק בו ליברפול ניצחה 5–4 בפנדלים לאחר שהמשחק הסתיים בתוצאה 2-2 אחרי 120 דקות. מאנה נבחר למצטיין המשחק. חודש בדיוק לאחר מכן, הוא כבש שוב פעמיים בניצחון 1–3 על ניוקאסל יונייטד, במשחק זה הוא סגר 50 משחקים ללא הפסד באצטדיון אנפילד, שיא ליגה של כל שחקן באצטדיון מסוים. (כולל כשחקן סאות' המפטון). ב-5 באוקטובר, בהופעתו המאה במועדון, כבש את שערו ה-50 במועדון בניצחון קבוצתו 1–2 על לסטר סיטי.
ב־21 באוקטובר, מאנה היה אחד מתוך שלושים שחקנים המועמדים לזכייה בפרס כדור הזהב לשנת 2019, ב-2 בדצמבר הוא זכה במקום הרביעי, אחרי ליונל מסי, כריסטיאנו רונאלדו וחברו לקבוצה וירג'יל ואן דייק. בהמשך אותו חודש, ליברפול זכתה בגביע העולם למועדונים של פיפ"א 2019, כאשר מאנה מבשל את שער הניצחון לרוברטו פירמינו במשחק גמר נגד פלמנגו הברזילאית. באותה העונה, עונת 2019/2020, זכה עם הקבוצה גם באליפות אנגליה, כאשר מאנה תורם 18 שערים ושבעה בישולים.
ב-7 בינואר 2020, מאנה נבחר לכדורגלן השנה באפריקה, הוא הסנגלי השני אחרי אל חג'י דיוף שזכה בפרס זה.
קריירת מועדונים > באיירן מינכן

ב-22 ביוני 2022 מאנה חתם לשלוש שנים בבאיירן מינכן תמורת 32 מיליון יורו.
בהופעת הבכורה בקבוצה ב-30 ביולי כבש שער בכורה בניצחון 3–5 על ר.ב. לייפציג בסופר קאפ הגרמני. גם בהופעת הבכורה בבונדסליגה, שישה ימים מאוחר יותר, כבש מאנה שער בהופעת הבכורה, בניצחון 1–6 על איינטרכט פרנקפורט.
קריירת מועדונים > אל נאסר

ב-1 באוגוסט 2023 חתם לשלוש שנים באל נאסר מליגת העל הסעודית, תמורת 40 מיליון אירו.
קריירה בינלאומית

מאנה החל לשחק בנבחרת סנגל בשנת 2012, באותה שנה שיחק עם נבחרתו באולימפיאדת 2012.
מאנה הוא שיאן השערים בנבחרת סנגל בכל הזמנים.
הופיע במדי נבחרתו במונדיאל 2018 בהופעתה השנייה אי פעם בתחרות. הוא הבקיע שער בתיקו 2-2 של סנגל נגד נבחרת יפן, סנגל ומאנה הודחו בשלב הבתים.
הופיע במדי נבחרתו ב-2015, 2017 ו-2019 כאשר באחרונה הגיע עם נבחרתו עד משחק הגמר, שם הפסיד לאלג'יריה בתוצאה 0–1. הוא נבחר להרכב מצטייני הטורניר.
בגביע אפריקה לאומות 2021 זכתה סנגל לראשונה בתולדותיה בגביע כשמאנה כובש את הפנדל המכריע בדו-קרב הפנדלים מול מצרים.
הוא מדורג חמישי בכמות הבקעת השערים במדים הלאומיים ושמיני בכמות ההופעות בנבחרת.
נכלל בסגל נבחרת סנגל לטורניר מונדיאל 2022, אך נגרע מהסגל מספר ימים לפני פתיחת הטורניר בשל פציעה.
נכלל בסגל נבחרת סנגל לטורניר גביע אפריקה לאומות 2023.
חיים אישיים

מאנה החל בקריירת כדורגל על אף שאביו אסר עליו לשחק כדורגל בילדותו. הוא מוסלמי אדוק, ועל כן הוא נראה משתחווה ומתפלל לפני תחילת משחקים וכשהוא חוגג כיבוש שערים.
סטטיסטיקות > מועדונים

נכון ל-31 ביולי 2023
| עונה | קבוצה | ליגה | בליגה> הופעות | בליגה> שערים | בגביע> הופעות | בגביע> שערים | בגביע הליגה> הופעות | בגביע הליגה> שערים | באירופה> הופעות | באירופה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 2011/2012 | מץ | צרפת ליגת המשנה הצרפתית | 19 | 1 | - | - | - | - | - | - | - | - | 19 | 1 |
| 2012/2013 | מץ | צרפתהליגה הצרפתית השלישית | 3 | 1 | - | - | 1 | 0 | - | - | - | - | 4 | 1 |
| סך הכל | סך הכל | סך הכל | 22 | 2 | - | - | 1 | 0 | - | - | - | - | 23 | 2 |
| 2012/2013 | רד בול זלצבורג | אוסטריה הבונדסליגה האוסטרית | 26 | 16 | 3 | 3 | - | - | - | - | - | - | 29 | 19 |
| 2013/2014 | רד בול זלצבורג | אוסטריה הבונדסליגה האוסטרית | 33 | 13 | 4 | 5 | - | - | 13 | 5 | - | - | 50 | 23 |
| 2014/2015 | רד בול זלצבורג | אוסטריה הבונדסליגה האוסטרית | 4 | 2 | 1 | 1 | - | - | 3 | 0 | - | - | 8 | 3 |
| סך הכל | סך הכל | סך הכל | 63 | 31 | 8 | 9 | - | 0 | 16 | 5 | - | - | 87 | 45 |
| 2014/2015 | סאות'המפטון | אנגליה פרמייר ליג | 30 | 10 | - | - | 2 | 0 | - | - | - | - | 32 | 10 |
| 2015/2016 | סאות'המפטון | אנגליה פרמייר ליג | 37 | 11 | 1 | 0 | 2 | 3 | 3 | 1 | - | - | 43 | 15 |
| סך הכל | סך הכל | סך הכל | 67 | 21 | 1 | 0 | 4 | 3 | 3 | 1 | - | - | 75 | 25 |
| 2016/2017 | ליברפול | אנגליה פרמייר ליג | 27 | 13 | 0 | 0 | 2 | 0 | - | - | - | - | 29 | 5 |
| 2017/2018 | ליברפול | אנגליה פרמייר ליג | 29 | 10 | 2 | 0 | - | - | 13 | 10 | - | - | 44 | 20 |
| 2018/2019 | ליברפול | אנגליה פרמייר ליג | 36 | 22 | 0 | 0 | 1 | 0 | 13 | 4 | - | - | 50 | 26 |
| 2019/2020 | ליברפול | אנגליה פרמייר ליג | 35 | 18 | 1 | 0 | 0 | 0 | 8 | 2 | 3 | 2 | 47 | 22 |
| 2020/2021 | ליברפול | אנגליה פרמייר ליג | 35 | 11 | 2 | 2 | 0 | 0 | 10 | 3 | 1 | 0 | 47 | 16 |
| 2021/2022 | ליברפול | אנגליה פרמייר ליג | 34 | 16 | 3 | 2 | 1 | 0 | 12 | 5 | 0 | 0 | 50 | 23 |
| סך הכול | סך הכול | סך הכול | 196 | 90 | 8 | 4 | 4 | 0 | 57 | 24 | 4 | 2 | 269 | 120 |
| 2022/2023 | באיירן מינכן | גרמניה הבונדסליגה | 25 | 7 | 3 | 1 | 0 | 0 | 9 | 3 | 1 | 1 | 38 | 12 |
| סך הכל | סך הכל | סך הכל | 25 | 7 | 3 | 1 | 0 | 0 | 9 | 3 | 1 | 1 | 38 | 12 |
| 2023/2024 | אל נאסר | ערב הסעודית ליגת העל הסעודית |  |  |  |  |  |  |  |  |  |  |  |  |
| סך הכול קריירה | סך הכול קריירה | סך הכול קריירה | 380 | 152 | 20 | 14 | 9 | 3 | 84 | 33 | 5 | 3 | 498 | 205 |
סטטיסטיקות > נבחרת לאומית

נכון ל-31 ביולי 2023
| נבחרת סנגל> שנה | נבחרת סנגל> הופעות | נבחרת סנגל> שערים |
| --- | --- | --- |
| 2012 | 6 | 2 |
| 2013 | 8 | 1 |
| 2014 | 9 | 3 |
| 2015 | 9 | 3 |
| 2016 | 7 | 1 |
| 2017 | 10 | 4 |
| 2018 | 9 | 1 |
| 2019 | 11 | 4 |
2020: 2
| 2021 | 9 | 5 |
| 2022 | 13 | 8 |
| 2023 | 4 | 3 |
2024: 
| סך הכול | 97 | 37 |
תארים > קבוצתיים

אליפות אוסטריה: 2013/2014
הגביע האוסטרי: 2013/2014
אליפות אנגליה: 2019/2020
ליגת האלופות: 2018/2019
הסופר קאפ האירופי: 2019
גביע העולם למועדונים: 2019
גביע הליגה האנגלי: 2021/2022
גביע אנגלי: 2021/2022
הסופר קאפ הגרמני: 2022
אליפות גרמניה: 2022/2023
גביע האלופות הערבי: 2023
נבחרת סנגל
גביע אפריקה לאומות: 2021
תארים > אישיים

נבחרת השנה של אופ"א: 2018/2019
מלך שערי הליגה האנגלית: 2018/2019 (יחד עם מוחמד סלאח ופייר-אמריק אובאמיינג)
כדורגלן השנה באפריקה: 2019
נבחרת השנה באפריקה (4): 2015, 2016, 2018, 2019
פרס סוקרטס: 2022
Transmission Control Protocol

.
Transmission Control Protocol (בראשי תיבות: TCP; בעברית: פרוטוקול בקרת שידור) הוא פרוטוקול בתקשורת נתונים הפועל בשכבות התעבורה של מודל ה-OSI ובמודל ה-TCP/IP, ומבטיח העברה אמינה של נתונים בין שתי תחנות ברשת מחשבים באמצעות יצירת חיבור מקושר (Connection Oriented).
כאשר הוא משמש כחלק מחבילת הפרוטוקולים TCP/IP עושה הפרוטוקול שימוש בפרוטוקול ה-IP לצורך העברת הנתונים. TCP מעביר את הנתונים שהועברו באמצעות IP, מוודא את נכונותם, ומאשר את קבלת הנתונים במלואם או מבקש שליחה מחדש של נתונים שלא הגיעו בצורה תקינה.
מנגנונים בשימוש פרוטוקול ה־TCP > הקמת קשר – לחיצת יד משולשת

בעת הקמת הקשר בין שתי תחנות, משתמש פרוטוקול TCP בלחיצת יד בשלושה שלבים (three-way handshake):
SYN: תחנת המקור שולחת הודעה לפתיחת קשר (הודעה בפרוטוקול TCP בה דגל ה-SYN בפתיח נושא ערך "1").
SYN-ACK: תחנת היעד מקבלת את ההודעה ושולחת בתגובה הודעת אישור קבלה ואישור פתיחת קשר מצדה (הודעה בפרוטוקול TCP בה דגלי ה-SYN וה-ACK בפתיח נושאים ערך "1"). משקיבלה תחנת היעד הודעה זו היא יכולה כבר להתחיל לשלוח נתונים. בשליחת ACK תחנת היעד למעשה מוסרת אישור לתחנת המקור על המספור ההתחלתי של חתיכות המידע שישלחו (Sequence number או בקיצור Seq). המספור ההתחלתי הוא מספר אקראי שמכונה Initial Sequence Number או בקיצור ISN. המספור לא מתחיל ב-0 אלא במספר אקראי עקב חשש מערבוב שתי שיחות שנערכות במקביל וחשש מניחוש המספר על ידי גורם שלישי. בעזרת ה-ACK שהועבר לצד א', יוכלו הצדדים לתקשר.
ACK: תחנת המקור מיידעת את תחנת היעד על סיום מיסוד הקשר בהודעת ACK (הודעה בפרוטוקול TCP בה דגל ה-ACK בפתיח נושא ערך "1"). תחנת המקור מיידעת את צד ב' על המספור ההתחלתי שלה.
מנגנונים בשימוש פרוטוקול ה־TCP > תעבורת המידע

תעבורת המידע מתבצעת בשני שלבים שחוזרים על עצמם עד סיום העברת המידע.
צד א' ששולח את המידע כותב את המספור של החתיכה הראשונה בחבילה (Seq) שהוא מעביר ושולח גם את מספר הבתים שיש בה (Length או בקיצור Len). למשל: Seq=1 Len=3. במקביל מפעיל צד א' שעון עצר, ואם לא מתקבל אישור מהצד השני על קבלת החבילה עד פקיעת השעון הוא שולח שוב את חבילת המידע.
השלב השני הוא שליחת התגובה של צד ב'. התגובה מייצגת אישור קבלה (ACK) של החבילה הקודמת והודעה לצד א' שצד ב' מצפה בעצם לחבילה הבאה.
דוגמה: אם צד א' שלח: Seq=1 Len=3, וצד ב' יגיב על קבלת החבילה: Ack=4. צד ב' מציין שהוא קיבל את החתיכה האחרונה בחבילה הקודמת שנשלחה, ומוכן לקבלת החתיכה הבאה אחריה שמספורה הוא 4.
מנגנונים בשימוש פרוטוקול ה־TCP > סגירת קשר

סגירת קשר מתבצעת באופן עצמאי כאשר כל צד מעביר חבילת FIN, והצד השני מאשר. לאחר אישור חבילת FIN לא יקבל הצד שאישר את החבילה חבילות נוספות. מכיוון ששני הצדדים צריכים לבקש את ניתוק הקשר (ולאשר אותו) ניתן לאפשר חיבור "חצי פתוח" אם רק אחד הצדדים סגר את הקשר.
לרוב מתבצעת סגירת הקשר על ידי לחיצת יד משולשת באמצעות שליחת ההודעות הבאה:
FIN-ACK: תחנת המקור מיידעת שהיא מעוניינת בסגירת הקשר ושולחת הודעת ACK על ההודעה האחרונה שהתקבלה והודעת ניתוק (הודעה בפרוטוקול TCP בה דגלי ה-ACK וה-FIN נושאים ערך "1").
FIN-ACK: הודעה זהה מתחנת היעד המאשרת את קבלת בקשת הניתוק ומבקשת לנתק את הקשר גם כן (מנקודה זו לא מועברים עוד נתונים בין התחנות).
ACK: הודעה מצד תחנת המקור המאשרת את סגירת הקשר. (הודעה מסוג כזה לא נחשבת לחבילה הנושאת מידע)
מנגנונים בשימוש פרוטוקול ה־TCP > אמינות החיבור

בניגוד לפרוטוקול UDP שפועל גם הוא בשכבת התעבורה אבל דואג רק לריבוב ולא להעברה אמינה של הנתונים, פרוטוקול TCP דואג לשניהם מסיבה זו הוא גם יותר מורכב, יותר ארוך ומתאים להעברת סוגי מידע שונים שהאמינות אצלם יותר חשובה. בדיקת אמינות הנתונים נעשה באמצעות חישוב Checksum (בדרך כלל באמצעות CRC). מחשב המקור מחשב פונקציה על המידע הנשלח ומוסיף אותו כחלק מהפתיח של חבילת ה-TCP. כאשר מחשב היעד מקבל את החבילה הוא משווה את תוכן הפתיח עם תוצאת חישוב חדשה של הפונקציה שהוא מבצע. לאחר אימות הנתונים שולח מחשב היעד אישור למקור על מנת להודיע לו שהחבילה הגיעה באופן תקין. אם הנתונים הגיעו בצורה לא תקינה מבקש מחשב היעד שידור חוזר של החבילה. מאחר שמחשב המקור שומר עותק של הנתונים עד לקבלת אישור ההגעה שלהם מאפשר מנגנון לאשר קבלה של כל הנתונים שנשלחו. אם מחשב המקור לא מקבל את האישור הוא מבצע שידור חוזר.
מנגנונים בשימוש פרוטוקול ה־TCP > בטיחות והצפנה

יש ל-TCP אפשרות להשתמש בפרוטוקול הצפנה SSL (Secure Sockets Layer), שיושב בין ה-TCP לאפליקציה והוא החלק התחתון של האפליקציה.
הוא דואג שכאשר האפליקציה נותנת מידע הוא עובר דרך ה-SSL והוא מצפין את המידע ומבטיח על ידי חתימה אלקטרונית שהמידע לא שונה בדרך ומספק זיהוי קצה.
לדוגמה: חיבור לבנק, אנו רוצים לדעת שאכן התחברנו לבנק ולא למתחזה. נושא זה בולט בתחום אבטחת המידע והעיסוק בו בעולם רב.
מנגנונים בשימוש פרוטוקול ה־TCP > בקרת זרימה

לצורך בקרת הזרימה משתמש פרוטוקול ה-TCP ב"חלונות הזזה" (sliding windows) גודל החלון משתנה באופן דינמי במהלך התקשורת, כך שיתאים לרוחב הפס, וכן לכמות המידע שהיעד מסוגל לעבד.
מחשב המקור ממספר את החבילות במספרים סידוריים, בסדר עולה, כך שמחשב היעד יכול לעקוב אחרי הגעתן של כל החבילות ולהתריע במקרה שאחת מהן לא הגיעה, ובכך לאפשר למחשב המקור לבצע שידור חוזר.
מנגנונים בשימוש פרוטוקול ה־TCP > בקרת גודש

פרוטוקול TCP משתמש בארבעה אלגוריתמים לצורך בקרת גודש: Slow-start (אנ'),‏ congestion avoidance (אנ'),‏ fast retransmit‏ ו־fast recovery. בקרת הגודש מתבססת על משוב עקיף (implicit feedback), אשר מבוסס על ההנחה כי עיכוב בקבלת אישור על חבילה שנשלחה מעבר לזמן שהוקצב לקבלתו נובע מעומס בין שני מחשבי הקצה. הנחה זו מתקיימת לרוב ברשתות פיזיות ופחות ברשתות אלחוטיות. עם זאת, במסגרת הרחבה לפרוטוקולים TCP ו-IP ב־RFC 3168 ‏(2001), נוספה תמיכה אופציונלית בבקרת גודש מפורשת. הדגלים CWR ו-ECE נוספו לפתיח של הודעת TCP על חשבון השדה השמור שסמוך להם.
ניתן לסווג את האלגוריתמים למניעת גודש על פי תכונות שונות:
אופן זיהוי הגודש ברשת – כשחלקם מבוססים על איבוד חבילות (Loss), עיכוב בקבלת חבילות או סימון מפורש של על החבילה במצבי גודש.
שינויים נדרשים לפריסת האלגוריתם
היבטים ביצועים שבהם מטפל האלגוריתם: רוחב פס (bandwidth; B), אובדן קשר (L), הגינות (F), יתרון להתקשרויות קצרות (S), התקשרויות בקצב משתנה (V) וקצב התכנסות (C)
הגינות
| אלגוריתם | זיהוי גודש | שינויים נדרשים | יתרונות | הגינות | הערות |
| --- | --- | --- | --- | --- | --- |
| (New)Reno | איבוד חבילות | - | - | עיכוב |  |
| Vegas | עיכוב | שולח | הפחתת איבוד חבילות | יחסי | הגדלה הדרגתית של חלון הגודש (congestion window), מדידה של זמן השליחה לכל החבילות לצורך קביעת זמן הפקיעה לשליחה מחדש (timeout) |
| High Speed | איבוד חבילות | שולח | רוחב פס גבוה |  |  |
| BIC | איבוד חבילות | שולח | רוחב פס גבוה |  | ברירת המחדל בליבת לינוקס בגרסאות 2.6.8 עד 2.6.18. |
| CUBIC | איבוד חבילות | שולח | רוחב פס גבוה |  | ברירת המחדל בליבת לינוקס בגרסאות 2.6.19 עד 3.2. |
| H-TCP | איבוד חבילות | שולח | רוחב פס גבוה |  |  |
| FAST | עיכוב | שולח | רוחב פס גבוה | יחסי |  |
| Compound TCP | איבוד חבילות/עיכוב | שולח | רוחב פס גבוה | יחסי | מימוש של מיקרוסופט המשלב שני חלונות גודשים במקביל. נמצא בשימוש נרחב בחלונות מאז Windows Vista ו-Windows Server 2008 |
| Westwood | איבוד חבילות/עיכוב | שולח | L |  |  |
| Jersey | איבוד חבילות/עיכוב | שולח | L |  |  |
| BBR | עיכוב | שולח | BLVC, Bufferbloat |  | פותח על ידי גוגל ב-2016 |
| CLAMP | סימון | מקבל, נתב | V | Max-min |  |
| TFRC | איבוד נתונים | שולח, מקבל | מניעת שליחה מחדש | עיכוב מזערי |  |
| XCP | סימון | שולח, מקבל, נתב | BLFC | Max-min |  |
| VCP | סימון | שולח, מקבל, נתב | BLF | יחסי |  |
| MaxNet | סימון | שולח, מקבל, נתב | BLFSC | Max-min |  |
| JetMax | סימון | שולח, מקבל, נתב | רוחב פס גבוה | Max-min |  |
| RED | איבוד נתונים | נתב | הפחתת עיכוב |  |  |
| ECN | סימון | שולח, מקבל, נתב | הפחתת איבוד חבילות |  |  |
מנגנונים בשימוש פרוטוקול ה־TCP > פורטים

על מנת לאפשר לשירותי רשת שונים לעבור בין שני מחשבים על גבי אותו קו תקשורת משתמש הפרוטוקול בפורטים על מנת להבחין בין שירותי רשת שונים. מחשב המקור מקצה פורט עבור השיחה ושולח את חבילת המידע לפורט ידוע ביעד. זיהוי החבילה נעשה באמצעות ארבעת הפרמטרים (מחשב שולח, פורט שליחה, מחשב מקבל, פורט קבלה).
מבנה חבילת TCP

חבילת TCP כוללת פתיח באורך משתנה המורכב משדות קבועים בגודל 20 בתים ושדות אופציונליים בגודל של עד 40 בתים (בכל מקרה גודל הפתיח הוא כפולה של 32 סיביות). לאחר הפתיח מצורפת מסגרת המידע בגודל משתנה הקטן מ-65,495 בתים. החבילה אינה כוללת סוגר.
ראו גם

תקשורת מחשבים - מונחים
Fast retransmit – הרחבה לפרוטוקול
חבילת עץ חג המולד
תקנים בתקשורת מחשבים
פרוטוקולי אינטרנט
פרוטוקולי ניתוב
הערות שוליים

↑  Olivier Bonaventure, Computer Networking :Principles, Protocols and Practice (The Saylor Foundation, October 30, 2011), http://www.saylor.org/courses/cs402
↑  RFC 3168
↑  "BBR: Congestion-Based Congestion Control". ACM Queue. doi:10.1145/3012426.3022184. נבדק ב-2016-12-06.
| סיווג פרוטוקולים על פי מודל ה־OSI |
| --- | --- | --- |
| שכבת היישום | HTTP • SMTP • FTP • RTP • IRC • SNMP • SIP • DNS • DHCP |  |
| שכבת הייצוג | MIME • ASCII • Unicode • TLS |  |
| שכבת השיחה | ASP • PPTP • SSH • NFS • RPC • SOCKS |  |
| שכבת התעבורה | TCP • UDP • SCTP • DCCP |  |
| שכבת הרשת | IP (IPv4 • IPv6) • ICMP • IPX • ניתוב |  |
| שכבת הקו | אתרנט • Token ring • FDDI |  |
| השכבה הפיזית | E1 • 10Base-T • RS-232 • DSL • SONET |  |
| פרוטוקולים במודל TCP/IP |
| --- | --- | --- |
| שכבת יישום | HTTP • SMTP • FTP • DNS • DHCP • SSH • RTP • RTSP • IRC • SNMP • SIP • IMAP4 • MIME • Telnet • RPC • SOAP • LDAP |  |
| שכבת תעבורה | TCP • UDP • SCTP • DCCP |  |
| שכבת רשת | IP • IPv4 • IPv6 • ICMP • IPX • IGMP |  |
| שכבת קשר | אתרנט • 10BASE-T • 802.11 WiFi • Token ring • FDDI • ARP |  |
יצירת חיבור TCP תקני בין אליס לשרת. שלוש החבילות המהוות את לחיצת היד המשולשת עוברות כנדרש בין הצדדים ויוצרות חיבור TCP שיכול לשמש להעברת נתונים בין השניים.
אהובתי כבר לא רואה אותי

| --- | --- |
 סינגל שיווקי בביצוע עומר אדם
 מתוך האלבום לחנים שבורים
 יצא לאור:  10 בנובמבר 2024
 שפה:  עברית
 אורך:  3:10
 חברת תקליטים:  P.A.I
 כתיבה:  טל קסטיאל
 לחן:  טל קסטיאל ועדן אטד
 הפקה:  עדן אטד ורז קופרמן
"אהובתי כבר לא רואה אותי" הוא סינגל שיווקי שהוקלט על ידי הזמר הישראלי עומר אדם. הוא פורסם ב-10 בנובמבר 2024, יחד עם כל רצועות אלבומו השמיני של אדם, "לחנים שבורים".
רקע וכתיבה

השיר נכתב על ידי טל קסטיאל, שגם הלחין אותו לצד עדן אטד. על הפקתו המוזיקלית היו אטד ורז קופרמן אחראים. "אהובתי כבר לא רואה אותי" מתאר מערכת יחסים סוערת, מלאת כאב ואכזבה. בפתיחה מתוארת תחושת חידלון, כשהדובר מרגיש לכוד במעגל של שברון לב וכאב עקב אהובתו. החליפה שבארון מסמלת סיום או פרידה בלתי נמנעת, והדובר מעלה שאלות על ההיגיון במערכת היחסים שנראה כי היא מובילה אותו לשיגעון ולרצון להתרחק ולהיעלם.
בחלק השני שומע הדובר "מלאך" בחלום שמדריך אותו לעזוב, ומודה שהמצב הנוכחי "כבר לא טוב". הוא מתמודד עם שקרים, אכזבות ותחושת חוסר הערכה מציד אהובתו, שמפסיקה "לראות אותו". הפזמון מדגיש את הקונפליקט הפנימי – בין האהבה העמוקה והסוערת לבין הכאב שנגרם כתוצאה מהטעויות והאכזבות שהצטברו. בסיום, נשארת תחושת התסכול מכך שהאהבה לא הדדית, והמרחק הרגשי הולך וגדל.
הצלחה מסחרית

"אהובתי כבר לא רואה אותי" הפך ללהיט עם יציאת האלבום. הוא דורג במקום השני במצעד הרשמי של גלגלצ ובהיטליסט.
מיקומי שיא

|   ‏‏‏  מצעדים ודירוגים (2024)> מדינה |   ‏‏‏  מצעדים ודירוגים (2024)> מצעד |   ‏‏‏  מצעדים ודירוגים (2024)> מיקום שיא |   ‏‏‏  מצעדים ודירוגים (2024)>  |
| --- | --- | --- | --- |
|  ישראל | המצעד הרשמי של גלגלצ | 2  |  |
|  ישראל | היטליסט | 2  |  |
|  ישראל | העשירייה | 2 |  |
הערות שוליים

↑   עומר אדם - אהובתי כבר לא רואה אותי - (Prod By. Bleu), סרטון בערוץ "עומר אדם - הערוץ הרשמי", באתר יוטיוב, 10 בנובמבר 2024
↑  glglz, המצעד השבועי שלנו כאן - ויש לנו שני מקומות ראשונים חדשים!!! 🤩..., באתר אינסטגרם, ‏6 בפברואר 2025
↑  המצעד השבועי: מצעד השירים השבועי, להיטים ישראלים ולועזיים, באתר היטליסט, ‏11 בפברואר 2025
| עומר אדם |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | נמס ממך • ילד טוב ילד רע • מוזיקה ושקט • מודה אני  • אחרי כל השנים • Omer • סוף העולם • לחנים שבורים |  |
| מיני אלבומים | 5 בום! • The 8 • ‏3 • לכאורה • חמישה לילות |  |
| אלבומי הופעה | מהפכה! (Live) • אחרי כל השנים (Live) |  |
| ערכים קשורים | NMC • אסף אטדגי • כוכב נולד |  |
| עומר אדם - שירים |
| --- | --- | --- |
| נמס ממך | "להאבד ברוח" • "אל תבכי" • "את בליבי" • "נמס ממך" • "הופה" |  |
| ילד טוב ילד רע | "מאושרת" • "קסם" • "מיליון נשיקות" • "בואי עכשיו" • "ילד טוב בגוף של ילד רע" • "בניתי עלייך" |  |
| מוזיקה ושקט | "מאמי זה נגמר" • "וואי לי" • "מתקרבת מתרחקת" • "נסיכה" • "כמו בימים" • "כובשת" • "תל אביב" • "תרחמי עליי" • "שקט" • "לבדי" |  |
| מודה אני | "נועצת מבט" • "מהפכה של שמחה" • "אחי" • "אז הלכתי" • "בוקרשט" • "היא רק רוצה לרקוד" • "עצוב לי שזה ככה" |  |
| אחרי כל השנים | "אחרי כל השנים" • "שדות של תירוצים" • "סיפור ישן" • "פוליטיקה וסקס" • "מביט מהצד" • "בסוף הכל חולף" |  |
| 5 בום! | "טמפרטורה" • "תיתן לה פרחים" • "שיר הרווק" • "תגידו לה / אהבה מטורפת" • "יום השישי" |  |
| Omer | "פעם בחיים" • "שני משוגעים" • "חברות שלך" • "אוהבת אותי אמיתי" • "בחורים טובים" • "רחוק מכולם" • "מאושרת בלעדיי" • "תגידי לי שטוב לך" • "חברות שלך 2" • "יעשו לנו כבוד" • "ניפגש בשמחות" • "כתבתי עלייך שיר" • "Beg" • "מים שקופים" • "שגרה מפוארת" |  |
| The 8 | "פסקול חיי" • "מה שנפל מהידיים" |  |
| סוף העולם | "אני" • "התעוררתי עם נמר" • "DXB to TLV" |  |
| חמישה לילות | "מבת ים ועד הנצח" ‏•‏‏ "אקדח" ‏•‏‏ "כסף או דמעות" ‏•‏‏ "לילות וקללות" ‏•‏‏ "רק שלך" |  |
| לחנים שבורים | "אהובתי כבר לא רואה אותי" ‏•‏‏ "טקילה" ‏•‏‏ "גברת אגו" ‏•‏‏ "נרקומן של בדידות" ‏•‏‏ "תהום" |  |
| סינגלים אחרים | "Paradise" • "מזל" • "ככה זה מרגיש להתאהב" • "לא הפסקתי לחפש אותך" • "לרקוד ולזוז" • "לעולם בעקבות השמש" • "הלב שלי" • "יש לנו את הכוח" • "יש דברים שלא עושים" • "שירו של שפשף" • "קוקוריקו" • "תמחל לי" • "הנשיקות שלי" • "על מה בנות חושבות בלילה" • "פרצופים" • "Dale Mami" • "קאקדילה" • "יהיה טוב & מים שקופים" • "תרקוד לנצח" • "ואיך שלא" • "צמוד צמוד" • "ראיתי עולם" • "עברנו הכל" |  |
| השתתפות בסינגלים | "השתגע העולם" |  |
| שירים אחרים | "אהבתי לך" |  |
התקדמתי ממך

"התקדמתי ממך" הוא סינגל שהוקלט על ידי הזמרים הישראלים איתי לוי וששון איפרם שאולוב. את השיר הוציאו ב-27 בנובמבר 2024 לאור חברות התקליטים רות הפקות ואבי גואטה הפקות כסינגל שלא מתוך אלבום אולפן.
רקע וכתיבה

"התקדמתי ממך" נכתב והולחן על ידי רון ביטון ומאור שטרית, שגם הפיק אותו מוזיקלית. השיר מתאר מערכת יחסים מורכבת שבה הדובר מתמודד עם תחושות של כאב, אובדן ואכזבה. הוא מנסה להבין את הסיטואציה הנוכחית, כשבמקביל מרגיש מנוצל ונשלט רגשית על ידי בת-זוגו. לאחר מכן מתגלה תהליך פנימי של התלבטות – מחד, הוא מבין שהקשר מזיק ומלא במניפולציות ושקרים, ומאידך, מתקשה להשתחרר מהכאב ומהתלות, כפי שממחישה החזרה על המשפט שנאמר על ידי בת הזוג: "אל תלך, אתה בדם שלי".
השורות ”ויש עליי דיבור בכל השכונה” ו”מה יגידו עליי כל האחים” מבליטות את חרדת הדובר כיצד הם נראים יחד כזוג כלפי חוץ. הוא מנסה ליצור תדמית של שליטה והתקדמות, אך מאחורי הקלעים מתמודד עם תחושות עמוקות של בלבול ותסכול. הסיפור עוסק לא רק בקשר זוגי, אלא גם בהשפעותיו על הדימוי העצמי ועל התפיסה החברתית של הדובר. התמה המרכזית היא מאבק פנימי בין הרצון להמשיך הלאה לבין הקושי להשתחרר מהתלות רגשית.
הצלחה מסחרית

"התקדמתי ממך" הושמע רבות בתחנות הרדיו בישראל. הוא הגיע בשיאו למקום השני במצעד השבועי של מדיה פורסט, המתבסס על נתוני איירפליי שבועיים במדינה.
מיקומי שיא

|   ‏‏‏  מצעדים ודירוגים (2024)> מדינה |   ‏‏‏  מצעדים ודירוגים (2024)> מצעד |   ‏‏‏  מצעדים ודירוגים (2024)> מיקום שיא |   ‏‏‏  מצעדים ודירוגים (2024)>  |
| --- | --- | --- | --- |
|  ישראל | מדיה פורסט ישראל | 2 |  |
|  ישראל | העשירייה | 3 |  |
|  ישראל | היטליסט | 8  |  |